text: Politiet forsinkede sag om misbrug
  07 marts 2010 kl. 17.25
  Koks på de indre linjer i politiet er forklaringen på, at der gik mere end en måned, før forældre blev anholdt i sædelighedssag.
  Sagen fra Tinglev blev anmeldt til politiet 22. juni sidste år, men først mere end en måned senere, den 28. juli, blev forældrene anholdt.
   - Der har ikke været en optimal fremdrift i sagen, siger politiinspektør Lars Bræmhøj fra det lokale politi til Ritzau.
  
  Problematisk forsinkelse
  Han forklarer, at det var nødvendigt først at få en dommers tilladelse til ransagning. Og det er netop i forbindelse med politiets interne forberedelse af retsmødet, at en problematisk forsinkelse opstod, oplyser politiinspektøren.
  - Da vi fik rettens kendelse, viste det sig, at familien var rejst til udlandet. Derfor ventede vi til senere, siger Lars Bræmhøj.
  Forældrene er varetægtsfængslet, og statsadvokaten er ved at afgøre, om der skal rejses tiltale mod parret.
  Det var en kæreste til den misbrugte piges storebror, der gik til politiet.
  Hun henviste samtidig til, at beviser på overgrebet mod den 13-årige lå på forældrenes computer.
  Ifølge jv.dk fremgår det tilsyneladende af afhøringer, at pigen er blevet misbrugt også efter, at politiet havde fået kendskab til forældreparrets overgreb.
  
  Undskyldning nr.2
  Det er anden gang inden for kort tid, at Syd- og Sønderjyllands Politi kommer med en offentlig beklagelse.
  Forleden indrømmede politiet, at sagen om en kvindes mistænkelige dødsfald i Aabenraa blev håndteret forkert.
  Selv om der var tegn på vold, gik der flere måneder, før en egentlig drabsefterforskning gik i gang. Kvindens søn er sigtet for drabet og desuden også for at have sendt en bombe til sin far.
  